ПРОЕКТ 
НА НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБАТА ЗА ОПРЕДЕЛЯНЕТО И АДМИНИСТРИРАНЕТО НА МЕСТНИТЕ ТАКСИ И ЦЕНИ НА УСЛУГИ НА ТЕРИТОРИЯТА НА ОБЩИНА РАДНЕВО
Мотиви:
      
Съгласно чл.8 от Закона за нормативните актове (ЗНА) всеки общински съвет може да издава наредби, с които да урежда съобразно нормативните актове от по-висока степен, неуредени от тях обществени отношения с местно значение. Ако наредба противоречи на нормативен акт от по-висока степен се прилага по-високия по степен акт. В тази връзка и на основание чл.9 от Закона за местните данъци и такси, Общинският съвет е приел Наредба за определянето и администрирането на местните такси и цени на услуги на територията на Община Раднево.
І. Причини, които налагат приемането на изменение и допълнение на Наредбата

Съгласно разпоредбата на чл. 7 от ЗМДТ, местните такси се определят въз основа на необходимите материално-технически и административни разходи по предоставяне на услугата и при спазване на установените в чл. 8, ал. 1 от същия закон принципи, който са: 

1. Възстановяване на разходите на общината по предоставяне на услугата; 

2. Създаване на условия за разширяване на предлаганите услуги и повишаване на тяхното качество; 

3. Постигане на по-голяма справедливост при определяне и заплащане на местните такси.

Голяма част от таксите и цените на услугите в сега действащата Наредба за определянето и администрирането на местните такси и цени на услуги на територията на Община Раднево не са актуализирани от няколко години, като за този период настъпиха значителни промени в икономическата обстановка в страната (ежегоден ръст на минималната работна заплата, повишаване на инфлацията, ръст на цените ел. енергията, горивата, консумативи и материали).

В проекта на Наредба за изменение и допълнение на Наредбата за определянето и администрирането на местните такси и цени на услуги на територията на община Раднево  /наричан по -нататък Проектът /се предвижда актуализация на наименованията на действащите услуги предлагани от Община Раднево, тъй като нормативните изменения от последните години наложиха нова терминология. Предвижда се разширяване на кръга на възможностите на общинска администрация и се предлага актуализация на цените на предлаганите услуги, като при определянето им са взети под внимание следните фактори: 

- времето, което е необходимо за проучване на представените документи, подготовка на становище, доклад на прекия ръководител и подготовка на документация във вид на писмо, удостоверение или административен акт по реда на ЗУТ; 

- служителите, които взимат участие при обработката на внесената документация; 

- осреднена часова ставка, определена въз основа на средната работна заплата за служителите в общинска администрация;
- количеството консумативи използвани в процеса на изпълнение на конкретната задача. 

В повечето случаи, всяка услуга се разпределя за подготовка и проучване със съответните указания от служител специалист, който след подготовка на изходната документация предлага решение по веригата за подчиненост. Една част от преписките се внасят за разглеждане от експертни съвети или комисии в съответствие с конкретен закон. При тази организация на работа документацията преминава за обработка най-малко през няколко служители или комисии. Необходимо е изготвяне на допълнителна документация за получаване на съгласувателни становища от съответните териториални и държавни администрации, които изискват допълнителен финансов, времеви и човешки ресурс, свързан с обработка на множество документация и използване на голямо количество консумативи. 

Минималната работна заплата за страната през последните няколко години нараства, като за 2025 г. размерът й достигна 1077 лв., в следствие на което средната работна заплата на служителите в общината също нараства и часовата ставка на служителите, които вземат участие в обработката на внесената документация се повишава. Цените на материалите и консумативите използвани в работния процес също са повишени. Предложените видове такси и цени на услуги са съобразени с индекса на ръста на минималната работна заплата за страната 2024/2025 г., който е 15,4 %.

В представения проект са съобразени гореизложените факти и са актуализирани цените на предлаганите административни услугите. Същите са съобразени с Регистъра на услугите предоставяни от Министерски съвет с уникалния идентификатор. Направени са актуализации в текстовете на Наредбата, а видовете, сроковете и цените на предоставяните услуги са изброени в Приложенията неразделна част от Наредбата. Предлаганите такси са съобразени с материално-техническите и административни разходи, които общината би извършвала за предоставяне на услугите. Предложеният проект на Наредба не противоречи на нормативни актове от по-висока степен.
             Проектът се предлага в изпълнение на стратегическата цел на Република България за присъединяване към Еврозоната. В контекста на практическата и техническата подготовка  за членството на страната в Еврозоната се констатира необходимост  подготвителните  и последващи действия във връзка с въвеждането на еврото  като официална парична единица в Република България да бъдат правно уредени българското законодателство. Адаптирането на българското законодателство към единната европейска валута и обезпечаването на  техническата подготовка по въвеждане на еврото е уредено със Закон за въвеждане на еврото в Република България / ЗВЕРБ/. 

          В Държавен вестник, бр. 70 от 20.08.2024 г. е обнародван Закон за въвеждане на еврото в Република България (по-долу ЗВЕРБ, „Закона“). Този нормативен акт урежда принципите, правилата и процедурите за въвеждане на еврото като парична единица в Република България и е ключов етап в осъществяването на стратегическата цел на държавата за присъединяване към еврозоната. Един от основните принципи, които Законът адресира е този на приемственост и автоматично превалутиране на суми от лева в евро, в съответствие с което в него са определени и важни за преминаването към еврото правила – за превалутиране и за закръгляване.

             Дейността по подготовката за въвеждане на еврото е мащабен процес, който изисква изменения и в подзаконовата нормативна рамка, поради което със Закона са предвидени съответните делегации за това. 

             Така, с § 6, ал.1, т.2 от Преходните и заключителни разпоредби на Закона за въвеждане на еврото в Република България на органите на местното самоуправление е възложено в 6-месечен срок от влизането на закона в сила да приемат изменения и допълнения в подзаконови нормативни актове, необходими за изпълнението му, като изрично е посочено, че измененията и допълненията в тези актове влизат в сила от датата на въвеждане на еврото в страната.
             Нормативните актове предвиждат и прецизиране на някои разпоредби с оглед преминаването  към еврото, като сред предвидените промени  са  замяната на думата „лев“ и нейните производни (когато не са посочени цифрови стойности) с думата „евро“ и нейните производни. 

             Измененията и допълненията в актовете влизат в сила от датата на въвеждане на еврото в Република България, като дата на въвеждане на еврото в Република България е дата, определена в Решение на Съвета на Европейския съюз за приемането на еврото от Република България, прието в съответствие с чл.140, параграф 2 от Договора  за функционирането  на Европейския съюз и Регламент на Съвета на Европейския съюз, приети в съответствие с чл.140, параграф 3 от Договора за функционирането на Европейския съюз. 
При изработването на проекта на Наредба за изменение и допълнение на Наредбата за определянето и администрирането на местните такси и цени на услуги на територията на Община Раднево са спазени принципите на необходимост, обоснованост, предвидимост, откритост, съгласуваност, субсидиарност, пропорционалност и стабилност. 

1. Принцип на необходимост – необходимост от съответствие на подзаконовия нормативен акт (наредбата) с нормативни актове от по-висока степен. Създаване на условия за възстановяване на разходите на общината по предоставянето на определени услуги. 

2. Принцип на обоснованост – предложението е обосновано и съобразено със Закона за местните данъци и такси, въвеждането на нови услуги и актуализирането на съществуващите ще допринесе за създаване на условия за разширяване на предлаганите такива, с цел задоволяване на обществените потребности, както и повишаване на тяхното качество, чрез постигане на по-голяма справедливост при определяне заплащането на таксите и ще допринесе за възстановяване на разходите за извършване на същите на Община Раднево, като респективно в глобален мащаб ще осигури повишаване на качеството на живот на гражданите на общината. 

3. Принципите на предвидимост и откритост са спазени – проектът, мотивите, частичната предварителна оценка на въздействието са публикувани на официалния сайт на Община Раднево и Портала за обществени консултации за становища и предложения от заинтересованите лица.
4. Принцип на съгласуваност – проектът на Наредбата с мотивите, чрез интернет страницата на Община Раднево и Портала за обществени консултации, публично са предоставени на заинтересованите групи, като ще бъдат взети предвид направените в хода на обсъждането становища и предложения. 

5. Принципите на субсидиарност, пропорционалност и стабилност - предоставянето и администрирането на услугите се извършва от експертите и специалистите на общинска администрация, както и от структурните звена на Община Раднево, при спазване на изискванията на наредбата.
ІІ. Цели, които се поставят: 
Целта на приемане на настоящите промени е необходимостта от привеждане на Наредбата за определянето и администрирането на местните такси и цени на услуги на територията на Община Раднево в съответствие с нормативни актове от по-висша степен, както и с новоприети такива, въвеждане на нови цени на услуги, продиктувани от изменение на относима нормативна уредба, необходимост от разширяване на обхвата на услугите, предоставяни от общинска администрация на физически и юридически лица с цел задоволяване на обществените потребности и подобряване на работата по прилагането на наредбата. 
С проекта се цели също така по-пълно възстановяване на направените разходи от Община Раднево по предоставянето на услугата. Постигане в по-пълна степен на принципа на справедливост при определяне на някои видове цени на услуги и оптимизиране на административния процес по предоставяне.
           Актуализирането на текстовете в настоящата наредба и съгласуване на местното законодателство  с действащата нормативна уредба в страната.
ІІI. Финансови и други средства, необходими за прилагането на новата уредба: 

Прилагането на предлаганите изменения на Наредбата не изисква допълнителни финансови средства от бюджета на общината.

IV. Очаквани резултати 
Прецизиране на нормативната уредба с местно значение, разширяване на съществуващите услуги и създаване на нови услуги и мероприятия. Постигане на баланс между направените разходи от Община Раднево по предоставянето на конкретната услуга и определената за нея такса/цена.
           В резултат от приемането на предлаганите промени се очаква да бъдат създадени условия за регламентиране на обществените отношения с цел безпрепятственото преминаване към еврото, вкл. въвеждане на период за двойно обозначаване на цените на стоки и услуги, както и двойно обращение на двете валути, за да се гарантира високо ниво на прозрачност на процеса и да се създаде възможност за адаптация на обществото. 

         С въвеждането на еврото ще завърши процеса по присъединяването на Република България към еврозоната, като логична крайна фаза на евроинтеграционните процеси в рамките на Икономическия и паричен съюз. 
V. Анализ за съответствие с правото на Европейския съюз и правни основания:

Нормативният акт не противоречи на актове от по-висока степен, както на действащата нормативна уредба на Република България, така и на европейското законодателство. Предлаганият проект на Наредба за изменение и допълнение на Наредбата за определянето и администрирането на местните такси и цените на услугите на територията на Община Раднево, е с правно основание чл. 21, ал. 1, т. 7, във връзка с ал. 2 от Закона за местното самоуправление и местната администрация (ЗМСМА). Проектът на Наредбата е съобразен с принципите и нормите на Закона за местните данъци и такси, Административнопроцесуалния кодекс, Закона за нормативните актове и Указ № 883 от 24.04.1974 г. за прилагане на Закона за нормативните актове и Закона за въвеждане на еврото в Република България.
Съгласно изискването на чл. 26, ал. 3 от ЗНА, проектът на Наредбата се публикува на Портала за обществени консултации http://www.strategy.bg/ и на интернет страницата на Община Раднево, за предложения и становища. 
На основание чл. 26, ал. 4 от ЗНА на заинтересованите лица се дава 30-дневен срок за даване на предложения и становища по проекта на нормативния акт, считано от датата на публикуване.
Предложения и становища по проекта на Наредбата ще се приемат в деловодството на Община Раднево и Общински съвет – Раднево, както и на следните e-mail адреси:

obshtina@obshtina.radnevo.net
obs@obshtina.radnevo.net
ИНЖ. ГЕОРГИ ПЕТРОВ 

